Gandia reforça la seua promoció turística en ARATUR 2025
15 maig 2025

## Gandia reforça la seua promoció turística en ARATUR 202515 maig 2025Última actualització: 15 maig 2025

![](../gestion/img/525495efdb1f452a25cd69027eb5b04501c8897ff63025da8be4e582d4d13abe.jpg)  
  

Gandia continua amb la seua estratègia de promoció turística amb la participació en ARATUR 2025, el Saló Aragonés del Turisme, que se celebra del 16 al 18 de maig al Palau de Congressos de Saragossa. La ciutat comptarà amb un estand de 30 metres quadrats, compartit amb altres municipis de la província de València com Cullera, Alboraia, Meliana, Oliva i Tavernes de la Valldigna, sota la coordinació de València Turisme.

  
Tal com ha explicat la regidora delegada de Turisme, **Balbina Sendra**, ARATUR és una fira de caràcter anual i oberta al públic general, que reuneix comunitats autònomes, empreses turístiques, destinacions internacionals i entitats promotores d'oci i turisme actiu. “_Gandia aprofitarà aquesta plataforma per a presentar la seua oferta turística anual, que inclou sol i platja, cultura, gastronomia i esdeveniments esportius i musicals, consolidant-se com una destinació oberta tot l’any_”, ha afirmat.

La presència en ARATUR s’emmarca dins d’una intensa agenda promocional que Gandia ha desenvolupat al llarg de 2025. La ciutat va iniciar l’any a FITUR, la Fira Internacional de Turisme de Madrid, on va presentar la seua campanya “Tu vida necesita más luz”, destacant el seu compromís amb el turisme sostenible i la diversitat.

Anteriorment, Gandia va participar en Navartur (Pamplona, 21-23 de febrer), promocionant-se com a destinació alternativa per al públic del nord d’Espanya. A nivell internacional, va estar present en la ITB de Berlín (4-6 de març), una de les fires més importants del sector, on va destacar la seua oferta turística inclusiva a l’espai ITB LGTB i va participar en la “Nit d’Espanya”, enfortint el seu posicionament en mercats com França, Alemanya i el Regne Unit.

Més recentment, del 9 a l’11 de maig, Gandia va assistir a Expovacaciones a Bilbao, consolidant la seua presència al mercat basc i presentant la seua àmplia oferta turística al públic del nord d’Espanya.

Amb la seua participació en ARATUR 2025, Gandia continua la seua tasca de promoció en els principals mercats emissors nacionals, reafirmant el seu compromís amb un turisme sostenible, de qualitat i diversificat.

  

[Twittear](https://twitter.com/share)